Verkeersbeampte fnuik waarskynlik transitoroofDie ongelukstoneel naby die Greenstone-winkelsentrum in Edenvale. (Foto: Verskaf) ’n Beampte van die Gautengse verkeerspolisie het Vrydagoggend waarskynlik ’n transitorooftog by ’n winkelsentrum in Edenvale in Johannesburg gefnuik. Sello Maremane, woordvoerder van die Gautengse verkeerspolisie, sê die beampte het patrollie op die R25 langs die Greenstone-winkelsentrum gery toe ’n lid van die publiek hom genader en van ’n rooftog by die winkelsentrum ingelig het. Die verkeersbeampte het na die winkelsentrum gegaan en ’n skietery het tussen hom en die vermeende rowers ontstaan waarna hulle op die vlug geslaan het. Die beampte het opgemerk dat ’n transitovoertuig en ’n BMW naby die winkelsentrum in ’n ongeluk betrokke was. By nadere ondersoek is springstof in die BMW gevind wat vermoedelik gebruik word gedurende transitorooftogte om kontant te buit. Die verdagtes het glo in ’n Lexus op die vlug geslaan sonder dat enige kontant gesteel is. ŉ Soektog na die verdagtes is ondertussen van stapel gestuur. Die Gautengse verkeerspolisie het die beampte geloof vir sy dapperheid. “Die Gautengse verkeerspolisie wil die beampte loof dat hy die vermeende transitorowers in hul spore gestuit het en ’n rooftog by Greenstone gefnuik het. Dit toon ons onwrikbare ywer om misdaad in die provinsie uit te roei,” sê Maremane.